Yesu Tee Gbohii Ashi—Yairo Biyoo Lɛ Kɛ Mɛi Krokomɛi | Biblia Mli Sane\nYesu Tee Gbohii Ashi\nGBEKƐ yoo ni onaa yɛ biɛ lɛ eye afii 12. Yesu hiɛ enine mli, ni enyɛ kɛ etsɛ damɔ shi yɛ afãgbɛ. Ani ole nɔ hewɔ ni amɛmii eshɛ amɛhe waa nakai lɛ? Ha wɔkwɛ.\nGbekɛ yoo nɛɛ tsɛ ji nuu ko ni he hiaa waa ni atsɛɔ lɛ Yairo. Gbi ko lɛ hela mɔ ebiyoo lɛ, ni akɛ lɛ yafɔ̃ saa nɔ. Shi enaaa hewalɛ. Hela lɛ tee nɔ ni emli bawa waa. Yairo kɛ eŋa tsui baye waa, ejaakɛ etamɔ nɔ ni amɛbiyoo fioo lɛ baagbo. Lɛ pɛ ji amɛbiyoo. No hewɔ lɛ, Yairo tee eyaatao Yesu. Énu naakpɛɛ nibii ni Yesu feɔ lɛ he.\nBeni Yairo na Yesu lɛ, no mli lɛ asafo babaoo ko ebua amɛhe naa yɛ emasɛi. Shi Yairo tsɔ mɛi lɛ ateŋ ni eyagbee Yesu naji anaa. Ekɛɛ lɛ akɛ: ‘Mibiyoo lɛ he miiye waa.’ Ni ekpa fai akɛ: ‘Ofainɛ ba ni obatsa lɛ oha mi.’ Yesu kɛɛ lɛ akɛ ebaaba.\nBeni amɛnyiɛ kɛyaa lɛ, gbɔmɛi asafo babaoo lɛ tsi kɛba koni amɛbɛŋkɛ lɛ. Amrɔ nɔŋŋ kɛkɛ ni Yesu wa. Ni ebi akɛ: ‘Namɔ ta mihe lɛ?’ Yesu nu he akɛ hewalɛ ko eje emli, no hewɔ lɛ ele akɛ mɔ ko eta ehe. Shi namɔ ni? Lɛ ji yoo ko ni hela eye lɛ waa afii 12 sɔŋŋ lɛ. Lɛ eba ni ebata Yesu atade lɛ he, ni atsá lɛ lɛ!\nEnɛ ha Yairo ná miishɛɛ fioo, ejaakɛ ena akɛ ewaaa kwraa kɛha Yesu akɛ eeetsa mɔ. Shi amrɔ nɔŋŋ kɛkɛ ni tsulɔ ko ba. Ebakɛɛ Yairo akɛ: ‘Kaagba Yesu naa dɔŋŋ. Obiyoo lɛ egbo.’ Yesu nu nɔ ni akɛɛ lɛ, ni ekɛɛ Yairo akɛ: ‘Kaashe gbeyei, eyi baana wala ekoŋŋ.’\nYɛ naagbee mli beni amɛbashɛ Yairo shia lɛ, gbɔmɛi lɛ miifo kɛ awerɛho babaoo. Shi Yesu kɛɛ amɛ akɛ: ‘Nyɛkafoa. Gbekɛ lɛ gboko. Wɔ kɛkɛ ewɔ.’ Shi amɛŋmɔ, ni amɛye Yesu he fɛo, ejaakɛ amɛle akɛ egbo.\nKɛkɛ ni Yesu tsɛ́ gbekɛ yoo lɛ tsɛ kɛ enyɛ kɛ ebɔfoi lɛ ateŋ mɛi etɛ ni amɛ fɛɛ amɛtee tsũ mli he ni gbekɛ lɛ kã lɛ. Emɔ enine mli ni ekɛɛ lɛ akɛ: ‘Tee shi!’ Ni eba wala mli ekoŋŋ, tamɔ bɔ ni onaa yɛ biɛ lɛ. Ni ete shi ni enyiɛ! No hewɔ ni enyɛ kɛ etsɛ ena miishɛɛ waa diɛŋtsɛ lɛ.\nJeee mɔ nɛ ji mɔ klɛŋklɛŋ ni Yesu tee lɛ shi kɛjɛ gbohii ateŋ. Mɔ klɛŋklɛŋ ni Biblia lɛ wieɔ ehe ji yoo okulafo ko ni yɔɔ Nain maŋ lɛ mli lɛ binuu lɛ. Yɛ sɛɛ mli lɛ, Yesu tee Lazaro, ni ji Maria kɛ Marta nyɛmi nuu lɛ hu shi kɛjɛ gbohii ateŋ. Beni Yesu baaye nɔ akɛ Nyɔŋmɔ maŋtsɛ lɛ, ekɛ mɛi pii ni egboi baaba wala mli ekoŋŋ. Ani wɔnaŋ enɛ he miishɛɛ?\nBe ni Yesu kɛɛ wɔ kɛkɛ gbekɛ yoo ni egbo lɛ wɔɔ lɛ, mɛi ŋmɔ lɛ. Mɛni ele ní amɛleee?\nMɛi ni na naakpɛɛ nii nɛɛ kɔ nɔ ni etsɔɔ diɛŋtsɛ lɛ sɛɛ.\nNibii titrii enyɔ hãaa mɛi ni teɔ shi amɛwoɔ Yesu lɛ tete po aje enaakpɛɛ nii nɛɛ he ŋwane.\nKɛmaje Mɔ Ko Kɛmaje Mɔ Ko Yesu Tee Gbohii Ashi\nmy sane 92